Der har været tilpas travlt på skadestuen under gårsdagens karneval i Aalborg - og faktisk færre akutte sager, end ved forrige år. Sådan lyder meldingen fra vagtcentralchef Jan Lindberg fra Den Præhospitale Virksomhed i Region Nordjylland. Man kunne ellers tro, at folkefesten ovenpå en coronapause kunne stikke lidt af, men det var ikke tilfældet. - Vi havde 53 gange nogle, der ringede 112 i byen relateret til karnevalet - det lå på 77 i 2019, siger Jan Lindberg og fortsætter: - Vi har stadig haft nok at se til, men heldigvis har det været i den mildere ende. Mange forbi fremskudt skadestue Under karnevalet havde Region Nordjylland indkaldt ekstra bemanding og traditionen tro oprettet en fremskudt skadestue ved Ansgars Kirke på Vesterbro over for Kildeparken, hvor karnevalsoptaget endte. Her var der åbent fra karnevalsstart og frem til 21.00, og der var mange karnelister igennem. - 236 personer har i hvert fald været inde – måske endnu flere med småskader, siger Jan Lindberg. Ud af de 236 kom 38 over til hospitalet til videre undersøgelser. Men der var ingen, der kom alvorligt til skade. - De fleste har kunnet komme ud og feste videre, eller taget hjem eller hvad de har haft brug for, siger Jan Lindberg. Førstehjælpere fungerede godt i folkemængde Førstehjælpere fra Nordjyllands Beredskab var under karnevalet også klar rundt omkring i de forskellige parader, og det fungerede godt, fortæller vagtcentralchefen. - Det var en god hjælp. Nogle gange var de hurtigere ude og kunne vurdere, alvorligheden i sagerne, end hvis vi skulle have en ambulance ud gennem folkemængden. Generelt har det været en travlt nat i Nordjylland efter festen i Kildeparken. - Hele døgnet er der 192 gange blevet ringet 112 i Nordjylland. Normalt er det tal 140-150. Så der var travlt, slutter Jan Lindberg.

Opsummering:
Lørdag var der 53 udrykninger rundt omkring i byen relateret til karnevalet, mens der var 77 ved det forrige karneval.